1. Il-poplu tul din il-ġimgħa fehem li, minkejja s-sitwazzjoni ekonomikament diffiċli, l-Gvern Nazzjonalista xorta rnexxilu jibni programm ta' ħidma għas-sena li ġejja li fih ma tilifx id-dimensjoni soċjali. Ir-realtà tal-pożizzjonijiet finanzjarji ta' diversi Stati fid-dinja ħadd ma jista' jmeriha jew jiċħadha. Kriżi li ġiet maħluqa minn nuqqasijiet fid-dinja tal-flus. Waħda li twieldet u ssudat fid-duttrina li s-suq isuq, li f'kelma oħra s-suq jirregola hu lilu nnifsu fil-libertà li għandu u għalhekk ma għandux bżonn liġijiet. Dan il-kunċett ta' liberaliżmu ma qbilniex miegħu u f'dan il-pajjiż għamilna liġijiet biex jirregolawh. 2. L-inġustizzja tas-sitwazzjoni hija li l-bqija tal-popli jridu f'dawn il-pajjiżi jħallsu l-kont ta' l-irresponsabbiltà u l-immoralità ta' min abbuża mill-libertà ekonomika tiegħu. Mhux biss imma l-komplikazzjoni ulterjuri hi li l-Gvernijiet qed jiġu skrutinati u kkritikati bl-ikrah mill-operaturi finanzjarji l-oħra li ma kienux nvoluti. Ix-xhur li għaddew rajna pajjiżi jiftaqru, popli jitkissru, gvernijiet jitwarrbu proprju għax kriżi ġiebet oħra u l-miżuri li ġew imressqa sabiex jikkumbattu dan ġew il-ħin kollu mċekkna u mkissra. 3. F'dawn l-aħħar xhur rajna miżuri varji proposti mill-Unjoni Ewropeja li ġiebu magħhom komplikazzjonijiet kbar. Nuqqasijiet fid-direzzjonijiet, fit-tmexxija politika u f'dik ekonomika. Qisu ma hemmx formazzjoni vera ta' kif wieħed għandu jaġixxi. Fejn sparixxew il-valuri li jridu jmexxu 'l-politika fl-ideat ta' kuljum tiegħu. Is-sitwazzjoni kienet b'mod ċar waħda fejn it-truf kienu qed jintilfu u s-sitwazzjoni bħall-pendlu - tmur minn waħda ta' kontroll għal oħra ta' konfużjoni totali. 4. Il-prezz ta' dan kollu f'diversi Stati fl-Ewropa u fid-dinja qed iħallsuh il-popli. Il-prezz ta' dawk li fdaw ruħhom f'duttrina ta' liberaliżmu politiku żbaljat, ta' dawk li ma kellhomx moħħhom ċar fuq dak li għandhom jagħmlu, ta' dawk li ma ħaddnux il-valur tal-ġustizzja soċjali u ta' dawk li tmexxija politika vera u mhux medjatika, hija proprju din. F'kuntrast ċar, tul dawn is-snin il-Gvern baqa' jiġi ggwidat mill-ġustizzja soċjali. Baqa' Gvern li jagħraf li jrid jiggarantixxi x-xogħol, id-drittijiet industrijali għall-ħaddiem Malti. Ma lludiex ruħu fi proġetti bbażati fuq aspetti finanzjarji li ma kienux marbuta mal-ġenerazzjoni tax-xogħol. Il-mira hemm kienet u biha żammejna t-tkabbir ekonomiku u t-tnaqqis tal-qgħad. 5. Pajjiżi oħra li m'aħniex 'il bogħod minnhom, bħar-Renju Unit, raw miżuri xejn faċli għall-poplu. Tnaqqis fil-postijiet tax-xogħol, tkeċċija ta' ħaddiema minn mal-Gvern, tnaqqis fl-ispiża nazzjonali, żieda fit-taxxa u issa hemm proposta ta' konsulent finanzjarju tal-Prim Ministru David Cameron li jismu Adrian Beecroft li fiha qed jingħad li l-ħaddiema jistgħu jitkeċċew mingħajr kawża ġusta (Britain should scrap the right of employees to claim unfair dismissal). Il-kuntrast magħna huwa evidenti. Il-ħaddiem jibqa' għalina ċ-ċentru tal-ħidma tagħna. Impenjati sabiex nipproteġuh fix-xenarju internazzjonali u Mediterranju daqshekk komplikat. 6. Dan d-dokument finanzjarju huwa prova li m'abbandunajniex il-valuri demokristjani tagħna. Ma dħalniex għal kunċetti ta' liberaliżmu li jriduna nżarmaw l-Istat soċjali, li nnaqsu l-pakkett li jifforma s-servizzi soċjali tagħna anzi stajna mmorru l-kontra tal-oħrajn billi nżiduhom. Kien hemm min qalilna li m'aħniex moderni jew progressisti għax ma tajjarniex dak li għandna għar-riħ, tal-avventuri u l-esperimenti bil-ħajjiet tan-nies, imma żammejna sod. Il-ġustizzja soċjali ma warrabnihiex, id-dinjità u d-drittijiet tal-ħaddiema ma żarmajnihomx. Bqajna l-istess fuq dan. Iva, fuq dawn il-punti ma niddejjqux inkunu konservattivi.
Fejn aħna konservattivi